**1.A**

**SREDA, 18.3.2020**

**SLJ – VELIKA TISKANA ČRKA F**

Danes bomo spoznali še zadnjo črko iz pritličja črkohiše, ki drsi po ledenem ribniku, kar pomeni, da njen glas zlahka vlečemo.

To je črka F.

Starše prosim, da novo črko vpišete v oba zvezka za SLJ. Tokrat (ker ne bo učnega lista kot navadno) označite s črto polovico lista v velikem zvezku in v zgornjo polovico napišite veliko črko F. V malem zvezku pa z novo črko označite 5 vrst (črka čez dve vrstici).

Črka F je na videz zelo podobna črki E, zato ne boš imel težav v njenem zapisu. Najprej jo z nevidnim svinčnikom napiši po zraku, nato še po mizi pred seboj. Potem pa vzemi svinčnik in jo 10x pravilno prevleci z rdečo barvico. Začni z ravno navpično črto in dodaj dve vodoravni, ki sta enako dolgi. Nato s svinčnikom vadi zapis naokrog. V spodnji polovici lista nariši ali napiši besede, ki imajo kjerkoli v besedi črko F.

Sledi delo v malem zvezku. Pazi, kako sediš, kje so noge, kako držiš svinčnik (je kljunček?) ter se trudi pisati lepe črke od črte do črte.

Nazadnje prepiši še dane besede iz črk, ki jih že pišemo:

FEN FANI FILM FIŽOL FARMA HARFA

FAZAN ŽIRAFA FRIZURA ŽAFRAN FEFERON

SEMAFOR

**ŠPO – PODAJANJE ŽOGE Z OBEMA ROKAMA**

Verjamem, da ima vsak od vas doma žogo. Današnja naloga je, da si žogo v paru, lahko tudi v troje in več, podajate.

Pomembno je, da žogo vržeš drugemu z obema rokama od spodaj navzgor. Tudi ujeti podajo moraš z obema rokama. Najbolje, da to zopet izvajate na svežem zraku, a ne v družbi sosedov;)

**LUM – RISANJE : SONČEN IN DEŽEVEN DAN**

Ker nimate doma voščenk, ne vodenk, ne risalnih listov, ampak le barvice, flomastre in zvezke, bomo danes likovni povezali s spoznavanjem okolja in vremenom.

Pomisli, kaj počneš na sončen dan in kaj počneš, ko dežuje.

Odpri zvezek SPO. Označi polovico lista z vodoravno črto. V zgornjo polovico lista na rob nariši majhno sonce, v spodnjo pa dež. Pomisli, kaj počneš na sončen dan in kaj takrat, ko dežuje. Se družiš s prijatelji na igralih, kolesariš, se igraš s kockami, rišeš,…Nariši.